บตท.ซื้อพอร์ตสินเชื่อเคแบงก์ รับ1.8พันล้าน
บตท.ไล่กวาดซื้อพอร์ตสินเชื่อบ้านกสิกรไทย 1,850 ล้านบาท เปลี่ยนดอกเบี้ยเงินกู้ระยะสั้นเป็นดอกเบี้ยคงที่ระยะยาว
27 มิ.ย. 2555

บตท.ไล่กวาดซื้อพอร์ตสินเชื่อบ้านกสิกรไทย 1,850 ล้านบาท เปลี่ยนดอกเบี้ยเงินกู้ระยะสั้นเป็นดอกเบี้ยคงที่ระยะยาว 
นางพรนิภา หาชัยภูมิ กรรมการและผู้จัดการ บรรษัทตลาดรองสินเชื่อที่อยู่อาศัย (ตท.) เปิดเผยว่า บตท.ได้ลงนามบันทึกข้อตกลงความร่วมมือ (เอ็มโอยู) กับธนาคารกสิกรไทย ในโครงการจัดซื้อสินเชื่อที่อยู่อาศัยวงเงิน 1,850 ล้านบาท เพื่อช่วยให้ประชาชนสามารถเข้าถึงแหล่งสินเชื่อที่อยู่อาศัยอัตราดอกเบี้ยคงที่ระยะยาว และส่งเสริมการพัฒนาตลาดรองสินเชื่อที่อยู่อาศัยในประเทศไทย รวมทั้งกระตุ้นธุรกิจภาคอสังหาริมทรัพย์
สำหรับลูกค้าที่สนใจเข้าร่วมโครงการ จะต้องเป็นลูกค้าที่ผ่านเกณฑ์รายได้ และมีความสามารถในการชำระหนี้ตามหลักเกณฑ์ของการให้สินเชื่อของธนาคารกสิกรไทย โดยมีวงเงินสินเชื่อขั้นต่ำที่ 5 แสนบาท สูงสุดไม่เกิน 10 ล้านบาท ครอบคลุมทั้งสินเชื่อเพื่อซื้อบ้านใหม่ บ้านมือสอง หรือสินเชื่อบ้านรีไฟแนนซ์
นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า การลงนามบันทึกข้อตกลงความร่วมมือในครั้งนี้ ถือเป็นความร่วมมือนโยบายของรัฐบาลส่งเสริมระบบเศรษฐกิจและระบบสินเชื่อที่อยู่อาศัย